Jonas Vingegaard er blot den anden dansker til at vinde Tour de France i løbets mere end 100-årige historie, og det bliver fejret på behørig vis.

Det er ikke gået manges næse forbi, at Jonas Vingegaard søndag vandt verdens største cykelløb, Tour de France. Og fejres i stor stil, da der er mange, som vil lykønske Tour-vinderen. Som følge deraf har den klejne thybos kalender bugnende fuld. Søndag, efter Tour-sejren blev en realitet, blev Jonas Vingegaard hyldet på den hollandske ambassade i Paris. Herefter fløj champagnepropperne i Holland, da Vingegaard blev tiljublet foran alle Jumbo Visma-tilhængerne på det hollandskbaserede hold. Råhuspandekager og balkonhædring Onsdag kan den rolige bjergged se frem til endnu mere festivitas. Her går turen mod Københavns Rådhus, og her kan thyboen med veltilfredshed gnaske de famøse rådhuspandekager i sig. Når Vingegaard har spist sig mæt, skal han en tur ud på balkonen og hyldes for sin beundringsværdige præstation i det tre uger lange etapeløb. Jumbo-Visma-rytteren forventes at stå på balkonen omkring klokken 13:45. Efter det får Vingegaard bundet en sløjfe på oplevelsen, når han skal genopleve Tivoli i København. Det var her, Vingegaards Tour-eventyr begyndte med en fantomtid på enkeltstarten i København. Til holdpræsentationen var Vingegaard rørt over opbakningen fra de danske fans, og Tour-vinderen måtte fælde en tåre. Vingegaard ankommer til Tivoli ved 16-tiden onsdag, og her er de mere end klar til at fejre ham. - Der er grund til hyldest og fest. Vi har været vidne til fantastisk stærke præstationer af rytterne og til dansk opbakning uden sidestykke, som startede, da vi for tre uger siden var værter for holdpræsentationen. Nu giver vi mulighed for, at rytterne og de mange tusinde cykelglade danskere kan ønske hinanden tak for Touren i en festlig ramme i Tivoli, siger administrerende direktør i Tivoli, Susanne Mørch Koch i en pressemeddelelse. Kæmpemæssig havefest i hjemby Torsdag fortsætter rundturen. Her besøger hovedpersonen Glyngøre, hvor han til dagligt bor. I hjembyen er der lagt op til havefest, og her er langt fra tale om en lille en af slagsen. Efter sidste års andenplads i Tour de France var omtrent 2000 mennesker mødt op for at lykønske Jonas Vingegaard. I år forventer arrangørerne, at der kommer op mod 10.000 personer. Det faktum gør, at Susan Aaen, som er af dem, der står for at planlægge festen, har rygende travlt i disse dage. - Jeg kunne lige så godt blive festivalsarrangør, siger Susan Aaen, inden hun bryder ud i latter. - Vi er en planlægningsgruppe som mødes hver dag indtil torsdag for at få styr på alt det praktiske. Der skal være madboder, scenen skal sættes op, og vi skal have styr på toiletforholdene. Det er noget helt andet, vi har med at gøre i år, men vi skal nok nå det. Hun regner med, at festen starter engang over middag. Først og fremmest skal Tour-vinderen cykle rundt i byen sammen med en masse af de fremmødte børn, inden de slutter på festpladsen på byens stadion. Derefter står den på taler, musik og hyggeligt samvær, inden festen afsluttes med fyrværkeri. Nogle børn skal køre foran ham ned gennem byen og op på stadion, hvor festen skal foregå.